
                                                   E L Ő T E R J E S Z T É S

                         a Magyar Fürdővárosok Szövetségéhez való csatlakozásról


Tisztelt Képviselő-testület!

Magyarország világviszonylatban is egyedülállóan gazdag termál- és gyógyvízkinccsel rendelkezik, melyre ráépült az egészség-turizmus, ami meghatározó eleme a magyarországi turisztikai kínálatnak. 
A magyar fürdővárosok a maguk teljességében jelentenek egészségturisztikai vonzerőt, amelyet építészeti örökségük, hangulatuk, természeti környezetük és a vendégek pihenését szolgáló szolgáltatáskínálat egészít ki.

Az ország legkülönbözőbb területein lévő városok értékeinek kínálatával civil szervezetként működik a Magyar Fürdővárosok Szövetsége.
Több mint negyven város tagja már a szervezetnek, amelyek különféle adottságokkal és lehetőségekkel rendelkeznek.
A cél azonban közös, együttműködésük alapján az érdekképviselet megvalósításán, közös marketing kialakításán, a fejlesztési terveik összehangolásán, közös pályázati lehetőségek felkutatásán és megvalósításán, szakmai konferenciákon, valamint szakmai kiállításokon való közös megjelenésükkel az egészségturisztikai vonzerejük kiteljesítésén fáradoznak. 

A Magyar Fürdővárosok Szövetségének bármely város tagja lehet, amelynek közigazgatási területén fürdő üzemel,  képviselő-testülete dönt a csatlakozási feltételek elfogadásáról, hozzájárul a szövetség működéséhez szükséges helyi feltételek megteremtéséhez, részt vesz a civil szervezet közgyűlésének, elnökségének munkájában, valamint a közösen szervezett országos akciókban.
A szövetség tagjainak évente tagdíjat kell fizetni, amelynek mértéke: 50.000 főig a nyilvántartott települési lélekszámként 2 Ft, de minimum 20.000 Ft.

Városunkban ugyan önkormányzati tulajdonban lévő fürdő nem működik, de mindannyiónk előtt ismert, hogy mekkora egészségturisztikai vonzerőt jelent Martfű számára a Toma-Bau Zrt által működtetett Gyógyfürdő, Termálhotel, Kastélyszálló és Gyógykemping. 
Ennek alapján a Toma-Bau Zrt-vel 2012-ben Martfű Város Önkormányzatának Képviselő-testülete  megállapodást is kötött, melyben a kölcsönös előnyök reményében együttműködésre vállaltunk kötelezettséget. 

Mindezek alapján javasolom a Tisztelt Képviselő-testületnek, hogy Martfű Város Önkormányzata nevében  határozzon a Magyar Fürdővárosok Szövetségéhez való csatlakozásról, melyhez kérem szíveskedjenek az előterjesztést megtárgyalni és az alábbi határozati javaslatot elfogadni:

……../2013. (II.14.) ö. határozat
a Magyar Fürdővárosok Szövetségéhez való csatlakozásról

Martfű Város Önkormányzatának Képviselő-testülete megtárgyalta a Magyar Fürdővárosok Szövetségéhez való csatlakozásról szóló előterjesztést és az alábbi határozatot hozza:


A képviselő-testület:

1. kinyilvánította, hogy Martfű Város Önkormányzata (a továbbiakban Önkormányzat) nevében csatlakozni kíván a Magyar Fürdővárosok Szövetségéhez, (továbbiakban: Szövetség)
2. elfogadta a Szövetség Alapszabályát,
3. felhatalmazza a Polgármestert a csatlakozásról szóló írásbeli szándéknyilatkozatnak a Szövetség felé történő benyújtására,
4. a szövetségi tagság elnyerése esetén vállalja, hogy évente biztosítani fogja az Alapszabály 4. § (1) bekezdésében előírt 20.000 Ft/év összegű tagdíj megfizetését,
5. az Önkormányzat Szövetségben való képviseletével dr. Kiss Edit a Martfű Város Önkormányzatának polgármesterét bízza meg.

Erről értesül:
1.) Jász-Nagykun-Szolnok Megyei Kormányhivatal, Szolnok,
2.) Magyar Fürdővárosok Szövetsége, Túrkeve,
3.) Valamennyi Képviselő, Helyben,
4.) Irattár.



Martfű, 2013. február 4.




                                                                                                                                     Dr. Kiss Edit


Készítette: Hegedűsné Blaskó Anikó
                  aljegyző



Látta: Szász Éva
          jegyző

